Kameras merk vermiste atleet op in PE-hawe | Maroela Media
Die polisie in Port Elizabeth in die Oos-Kaap het Woensdag aan Maroela Media bevestig dat David Bellet-Brissaud, die 48-jarige ysterman-atleet van Gaboen, op kringtelevisiebeeldmateriaal in die stad se hawe opgemerk is.
Kol. Priscilla Naidu, woordvoerder van die polisie, sê die "duidelike" kringtelevisiebeeldmateriaal wys hoe Bellet-Brissaud kort ná 01:00 die hawe binnestap.
"Die beeldmateriaal wys hoe hy eers die hawe binnestap en later op 'n tjokkaboot, wat vasgemeer is, spring. Hy spring dan heen en weer tussen drie tjokkabote wat langs mekaar vasgemeer is. Hy verdwyn uit die beeldmateriaal wanneer hy na die middelste tjokkaboot spring," sê sy.
Volgens haar kon kringtelevisiekameras nié die beeld op die middelste tjokkaboot vasvang nie. Sy sê die beeldmateriaal wys egter ook nie hoe hy later van die tjokkaboot afklim en die hawe verlaat nie.
"Hy verdwyn bloot uit die kringtelevisiebeeldmateriaal. Die polisie het geen antwoord nie," sê sy.
Ondersoekspanne waaronder die polisie se honde-eenheid, polisieduikers en helikopters het Dinsdag die omgewing van die hawe gefynkam, maar dié soektog het geen vrugte afgewerp nie.
Naidu sê die ondersoekspanne is Woensdagoggend weer na die hawe ontplooi om die soektog voort te sit. "Die duikers gaan veral 'n deegliker onderwatersoektog doen," sê sy.
Ondersoekspanne sal ook 'n groot radius rondom die hawe fynkam op soek na leidrade.
Die atleet se vrou, wat intussen as Lydia Bellet-Brissaud geïdentifiseer is, sy broer, Gael, en sy suster, Vanessa, is volgens haar steeds in Suid-Afrika om die polisie by te staan in die ondersoek. Die familie het vroeër dié week 'n beloning van R12 000 uitgeloof vir enigiemand wat inligting aan die polisie verskaf wat tot die atleet se opsporing kan lei.
Kringtelevisiebeeldmateriaal wys Bellet-Brissaud het die kamer verlaat, uit die hotel geloop en in die straat af gestap. Hy het sonder sy selfoon en beursie spoorloos verdwyn en is nog nie weer gewaar nie.
Enigiemand wat Bellet-Brissaud sien, word versoek om ao. Eric Mathews by 083 380 3714 te bel.
Miskien WIL die man nie gekry word nie..
Klink my hy het dalk tussen die boot in gegly toe hy spring en dalk sy kop gestamp en in water beland en verdrink.
Duidelik ek stem saam hy wil nie gekry word nie, hy het seker op een van daai tjokka bote geklim en is besig om tjokka te vang! Maar natuurlik dit is baie hartseer vir die familie , hoop hulle kry gou 'n antwoord.